Krokodil byt meisie: ‘Ek was bang ek gaan dood’Hes-Marie van Loggerenberg (Foto: Verskaf) Hes-Marie van Loggerenberg, die meisie van Swartruggens wat Woensdagmiddag deur ’n krokodil aangeval is, het gevrees dat sy sou doodgaan. Te danke aan vriende en familie wat als in hul vermoë gedoen het om haar lewe te red, word dié 15-jarige amper weer uit die hospitaal ontslaan. Hes-Marie het aan Maroela Media vertel hoe ’n Nylkrokodil haar in die swemgat in die Elandsrivier aan die linkerbeen gegryp en in die water probeer insleep het. “Ek was nie eens van plan om te swem nie. Ek het skaars in die water ingegaan, toe ek voel ek trap op iets.” Sy het probeer wegruk toe die krokodil haar skielik oorval het. Gert Botes, wat sowat 200 m van die swemgat af woon, het skielik gille vanaf die rivier gehoor. Botes en nóg inwoners wat daarnaby woon, het hulle in die rigting van die gille gehaas. “Toe ek daar aankom, sien ek die krokodil het haar al sowat 5 m in die rivier ingetrek. Net haar kop en skouers het uitgesteek. Sy het my gesien en geskree: ‘Ek wil asseblief nie doodgaan nie, oom Gert,’” vertel Botes. Botes het kop gehou en Hes-Marie begin kalmeer. Hy en sy 16-jarige seun, Fanie, het die krokodil met klippe begin gooi. Leon van Niekerk en Hennie van der Merwe, ook inwoners van die omgewing, het alles probeer om hulp te bied. “Die krokodil was besig om te draai om daardie death spin te gee. Gelukkig was haar een voet vasgedruk op die grond om te keer dat hy haar heeltemal intrek,” vertel Botes. Hes-Marie se ouma, Susan van Loggerenberg, vertel hoe Nelson Harmse, een van hulle werkers, ŉ stok gegryp en na Hes-Marie uitgehou het. Hy het vir haar gesê om die krokodil te skop en die stok te gryp. Sy het die krokodil met haar een been, wat los was, probeer skop. Hy het sy bek oopgemaak en hulle kon daarin slaag om haar uit te trek. Van der Merwe het Harmse gehelp om haar uit te trek. “Ek skat daardie outjie was omtrent 100 kg en 2 m lank,” vertel Botes. Botes vertel hy moes Hes-Marie heeltyd wakker hou. “Sy het gekla sy is vaak en dat sy wil slaap. Ek het vir haar gesê om nie aan die slaap te raak nie.” Marius Vermeulen, ook ŉ inwoner van die omgewing wat opgelei is in noodhulp, het Hes-Marie se wonde probeer verbind. Cinda de Klerk en Dirk Janse van Vuuren van Bakwena Rooikruis-reddingsdienste het ook na die toneel gehaas. “Die wond was omtrent ‘n vuisgrootte hap uit haar been uit. Daar was gelukkig nie ernstige bloeding gewees nie. Dit lyk darem of geen hoof-aar raakgebyt is nie,” vertel De Klerk. Sy is na ŉ plaaslike hospitaal in Rustenburg geneem. Haar wonde is Donderdagoggend skoongemaak en hulle het haar linkerkuit, wat verskeur is, met steke geheg. Haar verbande word Sondag afgehaal. “Ek is dankbaar die Here het my lewe gespaar. Ek is dankbaar vir almal wat my lewe gered het,” sê Hes-Marie.